কটকে রোহিত-ঝড়! ছক্কা হাঁকাতেই ভেঙে গেল গেইলের রেকর্ড

ওয়েব ডেস্ক: চ্যাম্পিয়ন্স ট্রফির আগে সাদা বলের ক্রিকেটে রানে ফিরলেন রোহিত শর্মা (Rohit Sharma)। কটকে হাঁকালেন দাপুটে হাফ-সেঞ্চুরি। রবিবার ইংল্যান্ডের বিরুদ্ধে দ্বিতীয় একদিনের ম্যাচে (IND vs ENG) চেনা ছন্দে ব্যাটিং করতে দেখা গেল হিটম্যানকে। এর পাশাপাশি, এদিন ক্রিস গেইলের রেকর্ডও (Chris Gayle Record) ভেঙে ফেললেন। একদিনের আন্তর্জাতিক ক্রিকেটে এখন রোহিতের সামনে শুধুমাত্র শাহিদ আফ্রিদি। তবে হিটম্যান এরকম ফর্মে থাকলে সেই রেকর্ডও যে বেশিদিন টিকবে না, তা ফলাও করে বলা যায়।

রবিবার কটকের (Cuttack ODI) ম্যাচে ৩০৫ রানের টার্গেট তাড়া করতে নেমে ইনিংসের প্রথম ছয় ওভারের মধ্যেই তিনটি বিশাল ছক্কা হাঁকিয়ে দলকে এগিয়ে দেন রোহিত। আর এই এই তিনটি ছক্কা হাঁকিয়ে একদিনের আন্তর্জাতিক ক্রিকেটে ছক্কার নিরিখে ক্যারিবিয়ান কিংবদন্তি ক্রিস গেইলকে ছাপিয়ে গেলেন তিনি। ম্যাচের আগে রোহিত ও গেইল দুজনের ছক্কার সংখ্যা ছিল ৩৩১। কিন্তু এখন রোহিত এককভাবে এগিয়ে গেলেন। ওয়ানডেতে সর্বোচ্চ ছক্কার তালিকায় তিনি এখন দ্বিতীয় স্থানে। তালিকার শীর্ষে রয়েছেন পাকিস্তানের প্রাক্তন অধিনায়ক শাহিদ আফ্রিদি। তাঁর মোট ছক্কার সংখ্যা ৩৫১।

আরও পড়ুন: কটকে ইংল্যান্ডের ৩০০ পার, ভারত কি পারবে সিরিজ জিততে?

প্রসঙ্গত, রবিবারের ম্যাচে প্রথমে ব্যাট করতে নেমে ইংল্যান্ড (England) ৪৯.৫ ওভারে ৩০৪ রানে অলআউট হয়। দলের হয়ে বেন ডাকেট ৫৬ বলে ৬৫ রান করেন এবং জো রুট সর্বোচ্চ ৬৯ রান করেন। এছাড়া লিয়াম লিভিংস্টোন ৪১ রানের ঝোড়ো ইনিংস খেলেন। এর ফলে ইংল্যান্ড ৩০০ রান পার করতে সক্ষম হয়। তবে শেষ দুই ওভারে তিনটি রান আউট হওয়ায় ইংল্যান্ড ইনিংস শেষ হয়ে যায় নির্ধারিত ৫০ ওভারের আগেই।

জবাবে ব্যাট করতে নেমে দুর্দান্ত শুরু করেছে ভারতীয় দল। দলের দুই ওপেনার রোহিত শর্মা এবং শুভমন গিল ১০০-র বেশি রানের পার্টনারশিপ তৈরি করে দলকে জয়ের পথে অনেকটা এগিয়ে দিয়েছে। হাফ-সেঞ্চুরি হাঁকিয়ে এখনও ক্রিজে রয়েছেন রোহিত। শুভমনও হাঁকিয়েছেন অর্ধশতরান। শেষ পর্যন্ত ভারত এই ম্যাচ জিতে সিরিজ জিততে পারে কিনা, সেদিকে নজর রয়েছে সকলের।