চেন্নাইতে খেলবেন শামি? আশঙ্কা অভিষেককে নিয়ে

ওয়েব ডেস্ক: ইডেন গার্ডেন্সে (Eden Gardens) ইংল্যান্ডকে উড়িয়ে দিয়ে টি২০ সিরিজ শুরু করেছে ভারত। সূর্যকুমার যাদবের (Surya Kumar Yadav) দল ফুরফুরে মেজাজ নিয়ে চেন্নাইয়ের চিপক স্টেডিয়ামে খেলতে নামবে আজ, শনিবার। ইডেনে শিশির ভীষণ বড় ফ্যাক্টর ছিল, তাই টস হয়ে উঠেছিল গুরুত্বপূর্ণ। সূর্যকুমারের টসভাগ্যও ভালোই ছিল। তবে আজ চেন্নাইতে শিশির তেমন প্রভাব ফেলবে না।

চিপকে যা বরাবর হয়ে এসেছে, সেই স্পিনই আজ প্রভাবশালী হবে। কাজেই সেই অনুযায়ী প্রথম এগারো বাছবেন গৌতম গম্ভীর (Gautam Gambhir)। কলকাতায় তিনজন স্পিনার নামানো হয়েছিল, আজ বরুণ চক্রবর্তী এবং অক্ষর প্যাটেলের (Axar Patel) সঙ্গে আবার রবি বিষ্ণোইকে খেলানো হতে পারে। বাদ পড়তে পারেন পেসার অলরাউন্ডার নীতীশ কুমার রেড্ডি।

আরও পড়ুন: রোহিত ভাই চাপে ফেলে দিয়েছেন, কেন বললেন সূর্য?

Kolkata Chennai#TeamIndia have arrived for the 2nd #INDvENG T20I ?
@IDFCFIRSTBank pic.twitter.com/mlSXuJeVfh

— BCCI (@BCCI) January 24, 2025

চিন্তা রয়েছে ইডেনে বিস্ফোরক ৭৯ করা অভিষেক শর্মাকে নিয়ে। শুক্রবার অনুশীলনে গোড়ালি মচকে যায় তাঁর। সামান্য খোঁড়াতে খোঁড়াতে প্যাভিলিয়নে ফিরতে দেখা যায় তাঁকে। আপাতত ফিজিওথেরাপিস্টের তত্ত্বাবধানে রাখা হয়েছে তরুণ ওপেনারকে। তিনি না খেলতে পারলে ওপেনে তুলে আনা হতে পারে তিলক বর্মাকে।

মহম্মদ শামিকে খেলানো হয় কি না, আগ্রহ রয়েছে তা নিয়েও। আশা করা হয়েছিল, পরিচিত ইডেনেই কাম ব্যাক করবেন বাংলার পেসার। কিন্তু তা হয়নি। জানা যাচ্ছে, আজ একেবারে শেষ মুহূর্তে শামির ফিটনেসের মূল্যায়ন করে তবেই সিদ্ধান্ত নেওয়া হবে। একে জসপ্রীত বুমরা চোটে আছেন, আইসিসি চ্যাম্পিয়ন্স ট্রফির আগে শামিকে নিয়ে কোনও ঝুঁকি নেওয়া হচ্ছে না।

দ্বিতীয় ম্যাচে ভারতের সম্ভাব্য একাদশ: সঞ্জু স্যামসন, অভিষেক শর্মা, তিলক বর্মা, সূর্যকুমার যাদব (অধিনায়ক), হার্দিক পান্ডিয়া, রিঙ্কু সিং, অক্ষর প্যাটেল, রবি বিষ্ণোই, মহম্মদ শামি, অর্শদীপ সিং, বরুণ চক্রবর্তী।